KOMISSION TÄYTÄNTÖÖNPANOASETUS (EU) 2022/230,

annettu 18 päivänä helmikuuta 2022,

täytäntöönpanoasetuksen (EU) 2018/2019 muuttamisesta Serbiasta peräisin olevien, lajeihin Corylus avellana L. ja Corylus colurna L. kuuluvien istutettaviksi tarkoitettujen kasvien osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 42 artiklan 4 kohdan ensimmäisen alakohdan,

sekä katsoo seuraavaa:

(1) Komission täytäntöönpanoasetuksessa (EU) 2018/2019 (2) vahvistetaan alustavan riskinarvioinnin perusteella luettelo vakavan riskin kasveista, kasvituotteista ja muista tavaroista.

(2) Komission täytäntöönpanoasetuksessa (EU) 2018/2018 (3) vahvistetaan erityiset säännöt menettelystä, jota on noudatettava asetuksen (EU) 2016/2031 42 artiklan 4 kohdassa tarkoitetun riskinarvioinnin tekemiseksi vakavan riskin kasveille, kasvituotteille ja muille tavaroille.

(3) Alustavan riskinarvioinnin perusteella täytäntöönpanoasetuksen (EU) 2018/2019 liitteeseen sisällytettiin vakavan riskin kasveina 34 istutettaviksi tarkoitettujen kasvien sukua, joista yksi on Corylus L. -suku, sekä yksi laji, jotka ovat peräisin kaikista kolmansista maista.

(4) Serbia toimitti 29 päivänä toukokuuta 2020 komissiolle pyynnön, joka koski yhden, kahden tai kolmen vuoden ikäisten paljasjuuristen Corylus avellana L. -lajin ja lajiin Corylus colurna L. vartettujen Corylus avellana L. -lajin istutettaviksi tarkoitettujen kasvien sekä kahden vuoden ikäisten kasvualustassa olevien Corylus avellana L. -lajin istutettaviksi tarkoitettujen kasvien, jotka ovat lepotilassa ja lehdettömiä, vientiä unioniin. Pyynnön tueksi esitettiin asiaa koskevat tekniset asiakirjat.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 25 päivänä maaliskuuta 2021 tieteellisen lausunnon (4) Serbiasta peräisin oleviin istutettaviksi tarkoitettuihin Corylus avellana- ja Corylus colurna -lajien kasveihin liittyvästä hyödykkeen riskinarvioinnista. Elintarviketurvallisuusviranomainen katsoi, että Grapevine flavescence dorée -fytoplasma on kyseisten istutettaviksi tarkoitettujen kasvien kannalta merkityksellinen tuhooja. Tämä tuhooja luetellaan komission täytäntöönpanoasetuksen (EU) 2019/2072 (5) liitteessä II olevan B osan F jaksossa unionikaranteenituhoojana, jota tiedetään esiintyvän unionin alueella.

(6) Kyseisen lausunnon perusteella komissio katsoo, että Serbiasta peräisin olevien istutettaviksi tarkoitettujen Corylus avellana L.- ja Corylus colurna L. -lajien kasvien unioniin tuloon liittyvä kasvinterveydellinen riski on hyväksyttävä edellyttäen, että täytäntöönpanoasetuksen (EU) 2019/2072 liitteessä VII vahvistettuja erityisiä tuontivaatimuksia noudatetaan. Tämä koskee kaikkia näihin lajeihin kuuluvia istutettaviksi tarkoitettuja kasveja riippumatta niiden iästä tai siitä, ovatko ne paljasjuurisia, lepotilassa olevia tai lehdettömiä.

(7) Sen vuoksi kyseisiä istutettaviksi tarkoitettuja kasveja ei pitäisi enää pitää vakavan riskin kasveina. Täytäntöönpanoasetuksen (EU) 2018/2019 liitettä olisi sen vuoksi muutettava.

(8) Terveys- ja kasvinsuojelutoimista tehdystä Maailman kauppajärjestön sopimuksesta (6) johtuvien unionin velvoitteiden noudattamiseksi kyseisten hyödykkeiden tuontia olisi jatkettava mahdollisimman pian. Sen vuoksi tämän asetuksen olisi tultava voimaan kolmantena päivänä sen jälkeen, kun se on julkaistu.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2018/2019 muuttaminen Muutetaan täytäntöönpanoasetuksen (EU) 2018/2019 liite tämän asetuksen liitteen mukaisesti.

2 artikla Voimaantulo Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä helmikuuta 2022. Komission puolesta Puheenjohtaja Ursula VON DER LEYEN

(1) EUVL L 317, 23.11.2016, s. 4.

(2) Komission täytäntöönpanoasetus (EU) 2018/2019, annettu 18 päivänä joulukuuta 2018, väliaikaisen luettelon laatimisesta asetuksen (EU) 2016/2031 42 artiklassa tarkoitetuista vakavan riskin kasveista, kasvituotteista tai muista tavaroista sekä luettelon laatimisesta kyseisen asetuksen 73 artiklassa tarkoitetuista kasveista, joille ei tarvita kasvinterveystodistusta unioniin tuomista varten (EUVL L 323, 19.12.2018, s. 10).

(3) Komission täytäntöönpanoasetus (EU) 2018/2018, annettu 18 päivänä joulukuuta 2018, Euroopan parlamentin ja neuvoston asetuksen (EU) 2016/2031 42 artiklan 1 kohdassa tarkoitettujen vakavan riskin kasvien, kasvituotteiden ja muiden tavaroiden riskinarvioinnin suorittamiseksi noudatettavaa menettelyä koskevista erityisistä säännöistä (EUVL L 323, 19.12.2018, s. 7).

(4) EFSA PLH Panel (EFSA Panel on Plant Health), 2021. Scientific Opinion on the commodity risk assessment of Corylus avellana and Corylus colurna plants from Serbia. EFSA Journal 2021;19(5):6571, s. 55. https://doi.org/10.2903/j.efsa.2021.6571.

(5) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

(6) Terveys- ja kasvinsuojelutoimia koskeva Maailman kauppajärjestön sopimus (SPS-sopimus), https://www.wto.org/english/tratop_e/sps_e/spsagr_e.htm.